**Кыымтан төлөн күөдьүйэр***Чабырҕах  
Норуот хаһыатын үйэлээх үбүлүөйүгэр*

Дьээ – эррээ,

Көрөр харах сэргээ

Истэр кулгаах чөрбөй!

Иллэҥсийбиччэ, сынньаммычча

Норуот хаһыатынан ааттанар,

«Кыым» хаһыаппыт барахсаны

Аахтарбыт даҕаны,

Аахайбакка аһарар

Араас ааттаах балаһаларын,

Анаан-минээн оҥостон

Анаалыстыырга сананным,

Арааһа элбэҕин ааҕан

Алыһын салынным.

Хараҕы тардар хаартыскалаах

Хах буолар бастакы сирэйгэ,

Күн-дьыл туруга тиһиллэр,

Өрөспүүбүлүкэ тэттик сонуннара,

Ону сэргэ аан дойдубут

Буруолуу сылдьар сонуннара,

Түмүллэллэр, киэргэтэллэр.

Өссөө, өссө кылай, чөрбөй,сэргээ,

«Тирэх санаа», «Чаҕыл», «Сыра» -

Өрөспүүбүлүкэ тыын боппуруостара

Олохпут кытыын кыһалҕалара,

Алроса, Мииринэй, алмаас

Анаан-минээн сырдатыллар манна.

«Өһүө», «Түс» - билим, бэлиитикэ,

«Хоһуун» «Саарын» - саха саарыннара,

Хоһууннара, түс – бас дьонноро,

«Сугулаан», «Саҕах» -

Судаарыстыбаннай мунньах үлэтэ

Сууһарыылаахтык суруллар.

«Тыа сирэ», “Өлгөм” –

Тыа сирин үөрүүлээх түгэнэ,

Үксүгэр кыһалҕата ахтыллар,

«Тус хоту», «Дьүкээбил»

Хоту дойду да умнуллубатах,

«Улуу хочо» - Туймаада

Дьоллоох Дьокуускай олоҕо,

Мээрэ суох сырдатыллара

Саараама сатаммат дьыала.

«Уран» - театр, ускуустуба

«Аартык» - айан, суол араллаана,

«Кыһа», «Оскуола», «Үөрэх» -

Хат-хат хатыланар, хатаҕаланар.

«Түөлбэ» - нэһилиэк олоҕо-дьаһаҕа,

«Чөл», «Манчаары» - доруобуйа,оспуорт,

«Тосхол», «Тэбэнэт» - ыччат ыыра,

«Ыалдьыт» - кэрэхсэбиллээх кэпсэтии,

«Ундаар», «Оҕурук» уонна да араас...

Өссө өрөй - чөрөй, өндөй!

«Сүбэ» - ааттыын сүүс сүбэ,

Арай «Сурукка» ааҕааччы суруга

Арыый кэмчи дуу дии санаатым,

Ол быыһыгар «Ыйытык»,

«Тускар туһан», «Эгэлгэ» -

Эрэкэлээмэтэ суох эстэбит.

“Истиҥ”, «Эҕэрдэ», «Дьоро»

Үбүлүөйдээхтэрдиин сэргэ

«Кэриэстэбил» - кэриэс өйдөбүл

Сэргэстэспиттэрэ хайдах эрэ,

Сүөргү курдук көрөбүн...

Онно эбии- «Күөх экран»

Хаһыат хабыллар хаба ортотугар.

«Сокуон», «Быраап», - сокуоннар

«Дьай», «Хахсаат»-олохпут очурдара-чочурдара,

«Куорсун», «Дорҕоон», «Айымньы» -

Айар куттаахтар, литэрэтиирэ, култуура,

“Кулуһун” анал уус-уран сыһыарыы.

«Чинчи», «Номох», «Итэҕэл» -

Олоххо буолбут остуоруйалар,

«Сонор» - булт-алт, балыктааһын

«Имэҥ» - таҕыл уонна таптал,

«Күлүк» - иччи, сибиэн, куттал,

«Дьылҕа» - тэттик кэпсээннэр.

Ону тэҥэ субу кэмҥэ

Тирээн турар хайысхалар -

«Ходуһа», «Быйаҥ», «Күүлэй»,

«Тупсарыныы», «Сомоҕолоһуу», «Быыбар»,

Сыл бэлиэлэрэ , «Төлөн» - үөрэҕирии,

Тыа хаһаайыстыбатын сыһыарыылара,

«Сынньалаҥҥа» - таайбараҥ

Сулустар билгэлэрэ,биллэрии

Уонна да элбэх эгэлгэ

Көр-нар да умнуллубатах,

Ону барытын «хаппаргар хатаа».

Бары өттүнэн баай хаһыакка

Уонна туох суоҕуй?- диэ

Баскын сыс, ааҕааччы.

Сорох сороҕо хатыланар

Араас аатынан тахсар,

Арай биири умнубуккутун

Тустаах киһи тута биллим

(Уһуйааҥҥа үлэлиибин),

Чыычаахтарбытыгар аналлаах

Чооруос тумсун да саҕаны,

Чахчы бааччы булбатым

Чинчийэ сатаатым, малыйдым.

«Кыһа» быыһыгар арыт

Кыбыталлар биирдэ эмэ,

Туох барыта кыраттан-

Кыымтан саҕаланар буолбаат!

Кырачааннарбыт туһунан,

Кинилэри көрөрү-харайары,

Котокулар минньигэс саҥаларын,

Кыбаарталга да буоллар

Кыбытыахха да баара,

Уһуйааннар үлэлэрин да

Умнубакка сырдатыахха-

«Чөмчүүк» диэн балаһаны

Чөм бааччытык ааттыахха!

Көрөр харах тэһэ көрөр,

Буолумунаа, буолумуна.

Чачайа, чачайа саҥарар

Чап гынар чабырҕаҕы,

Чыпчылыйбакка даҕаны

Чабырҕаччы чаҕытыаҕыҥ.

Тапталлаах хаһыаппыт

100 сыллаах үбүлүөйүн,

100 балаһалаах көрүстүн

Кыымтан төлөн күөдьүйэр!

Матвеева Матрена Дмитриевна – Мотуо,   
Кэптэни бөһ. 06.04.2021с.